**
ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΔΩΔΕΚΑΝΗΣΟΥ**

**ΔΗΜΟΣ ΚΩ**

ΑΥΤΟΤΕΛΕΣ ΤΜΗΜΑ ΔΗΜΑΡΧΟΥ

**Ταχ. Δ/νση :**Ακτή Κουντουριώτη 7, Κως

**Ταχ. Κώδικας :**85300

**Τηλ. :**22423-60453

**Ηλεκτρον. δ/νση :** kos\_mayor\_press@kos.gr

 Κως, 28-01-2025

 **ΠΡΟΣ: Μ.Μ.Ε. Κω**

**ΔΕΛΤΙΟ ΤΥΠΟΥ**

**Νέο Δικαστικό Μέγαρο Κω**

**Δικαίωση της κοινής προσπάθειας για το Δήμο και το νησί μας!**

Ένας στόχος δεκαετιών του Δήμου Κω, του νομικού κόσμου της Κω και της τοπικής κοινωνίας, η κατασκευή του νέου Δικαστικού Μεγάρου, παίρνει σάρκα και οστά, με την θεμελίωση του έργου, παρουσία των Υπουργών Υποδομών & Μεταφορών Χρήστου Σταϊκούρα και Δικαιοσύνης Γιώργου Φλωρίδη.

Η **τελετή θεμελίωσης του νέου Δικαστικού Μεγάρου** θα πραγματοποιηθεί την ερχόμενη **Δευτέρα 3 Φεβρουαρίου 2025**, στις **10.00 π.μ**., στο χώρο κατασκευής του έργου, στη συμβολή των οδών Εθνικής Αντιστάσεως & προέκτασης Αργυροκάστρου, όπου ήδη έχει εγκατασταθεί το εργοτάξιο.

Το έργο, συνολικής επιφάνειας 1.557,80 τ.μ., προϋπολογισμού 3.500.000 ευρώ, υλοποιείται από την Κτιριακές Υποδομές Α.Ε., με χρηματοδότηση από το ΤΑ.Χ.ΔΙ.Κ. (Ταμείο Χρηματοδοτήσεως Δικαστικών Κτιρίων) μετά από την επιτυχή κατάληξη της συνεργασίας του Δήμου Κω και του Δικηγορικού Συλλόγου Κω.

Η διεκδίκηση του έργου ξεκίνησε από την αρχή της δημοτικής περιόδου 2019 – 2023, με την κατάθεση τεκμηριωμένης πρότασης για την αναγκαιότητα του.

Η πρόταση βρήκε θετική ανταπόκριση από το Υπουργείο Δικαιοσύνης, το οποίο αναγνώρισε εμπράκτως την αναγκαιότητα και χρησιμότητα του έργου, φτάνοντας στην υπογραφή της σύμβασης για την κατασκευή του, στις αρχές Απριλίου 2024, στο Υπουργείο Υποδομών & Μεταφορών.

Αυτή η θετική εξέλιξη, για το νησί μας, αποτελεί δικαίωση της κοινής προσπάθειας για την ενίσχυση των υποδομών της Κω, σε παράλληλη πορεία με την προετοιμασία για την κατασκευή του νέου Νοσοκομείου, έργο που αποτελεί το μεγάλο όνειρο και στόχο της κοινωνίας μας.

Γραφείο Τύπου